Þingræður haldnar á Alþingi Íslendinga

Forseti (StJSt): Þar sem enginn hefir kvatt sér hljóðs, er umr. lokið og verður gengið til atkv. Frv. er flutt af allshn. í lok fyrri hluta þessa þings, og mun því ekki þörf á að vísa því til nefndar. Þeir hv.þm., sem vilja vísa frv. til 2. umr., geri svo vel að rétta upp hönd.

Sigurður Kristjánsson Sakir þess, að til fundar þessa hefir ekki verið boðað á venjulegan hátt, þar sem dagskrá fundarins hefir ekki verið send út til þm., og er jafnframt ófáanleg hér, þá neita ég að greiða atkv., því að ég vil ekki viðurkenna slíka reglu.

Garðar Þorsteinsson Ég greiði ekki atkv. í máli þessu, og vil jafnframt taka það fram, að það var ekki rétt, sem hæstv. forseti sagði áðan, að mál þetta væri flutt af allshn. óskiptri. Það var aðeins flutt af meiri hl. hennar.

Forseti (StJSt): Ég held, að það sé gleymska hjá hv. 8. landsk., að hann hafi ekki átt þátt í flutningi þessa máls.

Hannes Jónsson Það er slíkur hundavaðsháttur á störfum þessa Alþingis, að slíks munu fá dæmi. Það er ekki einu sinni svo, að boðað sé til funda á venjulegan hátt. Mér virðist ekkert úr vegi, að reynt verði að kenna þessum mönnum, er þannig haga sér, að haga sér eins og siðuðum mönnum sæmir. Mun ég því ekki greiða atkv.

Héðinn Valdimarsson Ég fæ ekki skilið, að hægt sé að kenna meiri hl. Alþingis um það, hvort útbýtt sé dagskrá eða ekki. Eigi einhver sök í því efni, þá er það vitanlega skrifstofan. En þar sem mér skilst, að ýmsir hv.þm. beri því við, að þeir hafi ekki fengið dagskrá og geti því ekki greitt atkv., vil ég leyfa mér að fara fram á það við hæstv. forseta, að hann taki málið út af dagskrá nú og fresti atkvgr. Vegna radda þeirra, sem komið hafa fram um það, að mál þetta sé ekki komið frá allshn., heldur aðeins frá meiri hl. hennar, vil ég taka það fram, að það er venjul. lítið svo á, að málin komi frá nefndunum í heild, þegar ekki er ágreiningur um þau innan nefndanna. Hvað þetta mál snertir, þá var enginn ágreiningur um það í allshn., en að vísu var hv. 8. landsk. ekki á fundi. þegar það var afgr. frá n., en að hann mæti ekki á fundum allshn. er ekkert óvenjulegt.

Jakob Möller Ég verð að telja það ófært, þegar 6 mán. hlé er orðið á störfum þingsins, og mál koma fyrir eftir þinghlé, að ekki sé gerð grein fyrir þeim, enda þótt þau aldrei nema hafi legið fyrir á fyrri hluta þingsins. Hvað frv. það snertir, sem hér á að greiða atkv. um, þá mun það byggt á öðru frv., og getur því ekki orðið að lögum nema því aðeins, að það verði að lögum líka. En nú hefi ég einmitt heyrt sagt, að það muni ekki ná fram að ganga, á þessu þingi a. m. k. af þessum ástæðum treysti ég mér ekki til greiða atkv. Þó að ég sé einn þeirra þm., sem enga dagskrá hafa fengið, þá skiptir það engu máli í þessu sambandi.

Forseti (StJSt): Ég vil taka það fram, sakir þess, að ýmsir þm. hafa neitað að greiða atkv. af því, að þeir hafi ekki vitað um fundinn eða hvaða mál voru á dagskrá. Því að þeir hefðu enga dagskrá fengið, að fundurinn í dag var boðaður í gær eins og venja er, og þá lesin upp þau mál, sem á dagskrá eru í dag. Hljóta hv.þm. því að hafa vitað um fundinn og dagskrá hans, enda þótt sumir þeirra hafi ef til vill enga dagskrá fengið.

Frsm. (Bjarni Ásgeirsson) Út af orðum hv.þm. V.-Húnv. vil ég taka það fram, að ummæli hans geta alls ekki náð til mín eða landbn. Stóryrði þau, sem hann varpaði til stjórnarflokkanna, þar sem hann var að bregða þeim um alvöruleysi í störfum á þinginu og heimskulegt glamur, eru aðeins venjulegt geðvonzkuraus hjá honum, sem ekki hefir við nein rök að styðjast. Ég segi fyrir mitt leyti og f. h. landbn., að þetta mál, sem hér liggur fyrir, er okkur mikilsvert alvörumál. Þau ákvæði, sem sett eru með þessu frv., eru í fullu samræmi við kröfur tímans um meðferð húsdýra. Það er ekkert hégómamál, hvernig farið er með „þarfasta þjóninn“ og önnur húsdýr, sem þetta frv. á að ná til. Það er full þörf á því, að dýrin séu meðhöndluð mannúðlegar en áður hefir tíðkazt og eins og siðuðum mönnum sæmir. Þó að þetta sé að vísu ekkert stórmál, þá er það samt sem áður þýðingarmikið nauðsynjamál. Og ég hefi aðeins rætt um það eins og efni stóðu til. Vænti ég svo, að það hljóti nú fullnaðarafgreiðslu í þessari hv.þd.

Frsm. (Ingvar Pálmason) Sjútvn. flytur þetta frv. eftir tilmælum stjórnar skuldaskilasjóðs. Í grg. er gerð grein fyrir frv., og þess vegna tel ég óþarft að endurtaka það hér. Ég geri ráð fyrir, að hv. deild sýni málinu þann velvilja, að láta það ganga áfram. Ég vil að endingu taka það fram, að í 2. gr. hefir handritið mislesizt. Þar stendur „e-lið“, en á að vera: b-lið. - Sé ég svo ekki ástæðu til þess að fjölyrða frekar um frv. þetta.

Hannes Jónsson mér gefst hér tækifæri til þess, í sambandi við þetta mál, að staðfesta það, sem ég sagði áðan við atkvgr. um það mál, sem síðast var afgr. hér í þd., að störfum þessa þings fylgdi svo mikið alvöruleysi og hundavaðsháttur, að það væri algerlega óviðunandi. Ég endurtek þetta, sérstaklega af því að hv.þm. S.-Þ. hékk utan í skrifstofustjóra alþingis hér í þd. og var eitthvað að hvísla um, að ég væri að ráðast á hann fyrir þessa ósvinnu. En mér finnst það lítt sæmandi, þegar þdm. úr stjórnarflokkunum eru að þrefa um það dag eftir dag hér í þd., hvort hundar og kettir eru húsdýr eða ekki. Þeir hafa sjálfir deilt mest um þetta, og sýnir það bezt, hver alvara fylgir störfum þessa þings. Enn fremur má benda á það, til sönnunar þessum skrípaleik, að í dag rís hér upp í þd.hv.þm. Mýr. og tekur aftur brtt.hv. 2. þm.N.-M. á þskj 399 við þetta frv., fyrir hans hönd, en þær voru bornar hér fram í gær, eins og hv.þdm. er kunnugt. Annars ætla ég ekki að ræða þetta ómerkilega mál, sem hér er til umr. og svo miklum deilum hefir valdið í stjórnarliðinu, en vil aðeins í þessu sambandi, um leið og það er afgr. út úr þd., skora á stjórnarliðið að taka til afgreiðslu hin stærri mál, sem fyrir þinginu liggja og full alvara fylgir, en eyða ekki hinum dýrmæta tíma Alþingis í þýðingarlaust glamur um heimskuleg og ómerkileg mál, eins og það, sem hér er til umr. Ég get ennfremur bent á umr. um annað mál, sem nýlega fóru fram hér í þd., þar sem stjórnarliðar deildu um það, hvort reikningar opinberra starfsmanna til ríkisstj. eiga að vera sanngjarnir eða ekki. Það er ekki von, að vel fari, þegar svona er í pottinn búið af þeim, sem stjórna störfum þingsins. Ég gríp tækifærið til að taka þetta fram, svo að öllum verði ljóst, við hvað ég átti með fyrirvara mínum áðan. Ég vil óska, að hæstv. forseti stilli svo til, að sem fyrst verði tekin á dagskrá þýðingarmeiri mál en þau, sem rædd hafa verið hér í þd. undanfarna daga, og að þeim verði hraðað til nefnda.

Frsm. (Bjarni Ásgeirsson) Ég vona, að það gangi greiðlegar með þetta mál en það sem var verði að ræða um (hafnarl. fyrir Siglufjörð). Mál þetta var tekið út af dagskrá á síðasta fundi sökum þess, að við það höfðu komið fram brtt. frá einum nm., sem n. eða aðrir hv.þm. höfðu ekki haft tækifæri til að athuga. Nú hefir n. öll orðið ásátt um brtt. á þskj. 401, og get ég því lýst yfir f. h. hv. 2. þm.N.-M., að hann tekur brtt. sínar þar með aftur. Aðalbreyt. frá frv. er sú, að við leggjum til, að það megi jöfnum höndum svæfa og staðdeyfa. Okkur þótti rétt, af því þeim er heimilað samkv. frv. að fara með staðdeyfingarlyf, að leyfa þeim að nota hina aðferðina líka. Það er talsvert vandasamt að fara með svæfingarlyf, og verða geldingamenn því, að hafa vottorð um, að þá skorti eigi þekkingu og leikni til þess. Þá er það annað atriði í brtt.n. Samkv. 2. gr. frv. eiga sýslunefndir að gefa geldingamönnum skipunarbréf, er veiti þeim aðeins rétt til þess að starfa innan þeirrar sýslu, sem þeir eru búsettir í. N. þótti rétt að taka það fram, að sýslunefndir hefðu ekki rétt til að takmarka leyfi skipaðra dýralækna í þessu efni í umdæmum þeirra, og eru þeir því undanskildir. Þá er það brtt. við 3. gr. Í þeirri gr. er það tekið fram, að geldingamenn fái þóknun fyrir verk sitt samkv. gjaldskrá, er sýslunefndir setja, hver fyrir sína sýslu. Hinsvegar þótti rétt að geta þess, að sú gjaldskrá næði ekki til dýralækna, því að sýslunefndir geta vitanlega engin áhrif haft á gjaldtaxta þeirra. Þess vegna er undantekningarákvæðinu bætt inn í 3. gr. samkv. brtt.n. Við 4. gr. frv. eru nokkrar smábreyt., sem stafa aðallega af þeirri breyt., sem gerð er á 1. gr. - Auk þess leggur n. til, að fellt verði aftan af síðari málsgr. 4. gr. ákvæði um, að landbrh. sé skylt að gæta þess, að nægar birgðir séu til af deyfingarlyfjum í landinu. Það er hlutverk lyfjabúðanna, og þótti n. ekki ástæða til að leggja slíka kvöð á landbrh. Hinsvegar leggur n. til, að við greinina bætist ákvæði um, að landbrh. hlutist til um, að dýralæknar landsins gefi mönnum kost á að læra geldingar og meðferð deyfingarlyfja. Þá er það síðasta brtt. við 6. gr., um að framkvæmd þessara laga megi fresta til 1. maí 1937, þar sem skortur kann að vera á hæfum geldingamönnum í einstökum héruðum til að byrja með. Það er sem sé vitanlegt, að í sumum sýslum eru engir menn, sem færir eru, um að fullnægja þeim kröfum, er gerðar eru með þessum lögum. Þykir því rétt að fresta megi framkvæmd þeirra þangað til hæfir menn geta fengizt til þess að framfylgja þeim. - Þar sem fullt samkomulag hefir orðið í landbn. um þessar brtt., þá vænti ég, að hv.þd. greiði svo fyrir málinu, að því verði lokið á þessum fundi.